《送沆赴台州学录》
宋代·陈著

山连霞，水半沙，
十步九步神仙家。草初芽，
树欲花，香风二百里家华。
人谓此行良可乐，我送出门还作恶。
初心谓何姑勿道，为贫去抱夫子脚。
天台如今人物林，芹芳藻洁纷佩衿。
物议无情忧责重，尽人须要先尽心。
好为人师古所戒，况汝大欠镫窗债。
理义无穷白日速，相长工夫方有在。
视身如玉宜好修，守口如瓶勿起羞。
平平之外无赫赫，介介之中有休休。
劳其筋骨饿肤体，乃汝法家并拂士。
恩爱极处言语切，岂得已哉汝行矣。
我年虽迈尚自强，藜藿能延寿命长。
相望只有片云隔，不比远去无游方。
时节飞书当莱舞，两字平安胜三釜。
三年电光一抹过，但要学成身立来归见父母。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。